title: Universidat Laboral de Uesca
text: A Universidat Laboral de Uesca ye un edificio ubicau en o municipio de Uesca, en Aragón. Fundada en 1967 y fruito d'un prochecto de José López Zanón y Luis Laorga, estió una d'as antigas universidatz laborals d'o Estau Espanyol.
  
  Historia 
  L'antiga Universidat Laboral de Uesca, obra d'os arquitectos Luis Laorga y José López Zanón, fue enguerada en 1967 y suposó un ambicioso prochecto docent endrezau a alumnos de toda a provincia. Situau en una ampla parcela a bells quatre kilometros a o sud d'a ciudat de Uesca, l'edificio se prochectó seguntes modernos criterios d'organización espacial.
  
  L'edificio presienta un esquema modulau formau por tres cuerpos bien diferenciaus. En primer puesto, o cuerpo prencipal que contiene o programa docent con un esquema reticular que alterna os espacios construyius con os vuedos d'os patios y se desembolica en una extensa planta baixa. En segundo puesto, o volumen piramidal que preside l'acceso y contiene o salón d'actos. Dita pirámide se convierte en una fita visual perceptible dende a leixanía y en o prencipal contrapunto d'a horizontalidat de l'edificio. Finalment, y zarrando a estructura de trama por l'ueste, o bloque linial de quatro alturas que ocupa a residencia d'internos.
  
  O conchunto se prochecta como un edificio zarrau en ell mesmo, creyando fronteras muit ciegas y ubrindo-se nomás en a portalada d'acceso. O hermetismo exterior contrasta con un interior fluido y luminoso. O programa se distribuye en planta de forma agrupada, seguindo as premisas de funcionalidat y flexibilidat. A construcción de l'edificio se basa en modernos criterios de prefabricación y industrialización y a estandardización d'os elementos constructivos permite una notable economía en coste y plazo d'execución. Se tracta un edificio funcional y luminoso, pionero en Uesca en adoptar os criterios actualizaus d'una arquitectura docent aluenyada d'os parametros clasicos.
  
  O 21 de febrero de 2008 aconsiguió o estatus de Bien Catalogado d'o Patrimonio Cultural Aragonés, por meyo d'una orden publicada o 7 d'abril d'ixe mesmo anyo en o Boletín Oficial d'Aragón.
  
  Referencias 
  
   Iste articlo ye una obra derivada d'a disposición relativa a o proceso de declaración u incoación d'un bien cultural u natural publicada en o BOA n.º 40 o 7 d'abril de 2008 (texto), texto que ye libre de restriccions conoixidas en virtut d'o dreito d'autor de conformidat con o dispuesto en l'articlo 13 d'a Lei de Propiedat Intelectual espanyola.
  
  Vinclos externos 
    Universidad Laboral de Huesca en a base de datos d'a Fundación Docomomo Ibérico
    Universidad Laboral de Huesca en o Sistema de Información del Patrimonio Cultural Aragonés (SIPCA).
  
  Uesca
  Educación en Aragón
  Biens d'Intrés Cultural d'Aragón